Live Koševo 2004 (Dino Merlin)
Live Koševo 2004 jest kompilacijski album bosanskohercegovačkog pop-pjevača Dine Merlina s koncerta na Koševu održanog 31. jula 2004. godine, kojem je prisustvovalo oko 50.000 gledalaca s područja bivše Jugoslavije i dijaspore. Na koncertu pred svojom publikom u Sarajevu Dino Merlin je okupio iskusnu grupu muzičara s pratećim pjevačima, a među gostujućim muzičarima i pjevačima bili su: Arjinder, Nina Badrić, Edo Zanki, Univerzitetsko KUD Slobodan princip Seljo, Orkestar Kempa, Gani Tamir, Char, Ivana Banfić, Nermin Puškar, Željko Joksimović i Almir Hukelić. Za koncertno ozvučenje i svjetlosne efekte bili su zaduženi Željko Radočaj Lite-Prom Zagreb, a sve su nadgledali Hrvoje Hanzec i njegov pomoćnik Boris Pavlović. Koordinator cjelokupnog događaja bila je Đana Karavdić. Album je 2005. objavila Muzička Produkcija Javnog Servisa Bosne i Hercegovine u dvostrukom CD izdanju, a dizajn su uradile sarajevske dizajnerske kuće Trio i Fabrika.